देशभर में कोरोना वायरस के 13,193 नए मामले, 97 लोगों की मौत
देश में 19 दिनों के बाद कोविड-19 के 13,000 से ज्यादा नए मामले सामने आने के साथ ही शुक्रवार को संक्रमितों की कुल संख्या बढ़ कर 1,09,63,394 हो गयी जबकि 1,06,67,741 लोग स्वस्थ हो चुके हैं।
नयी दिल्ली: देश में 19 दिनों के बाद कोविड-19 के 13,000 से ज्यादा नए मामले सामने आने के साथ ही शुक्रवार को संक्रमितों की कुल संख्या बढ़ कर 1,09,63,394 हो गयी जबकि 1,06,67,741 लोग स्वस्थ हो चुके हैं। केंद्रीय स्वास्थ्य मंत्रालय के शुक्रवार को सुबह आठ बजे अद्यतन किए गए आंकड़ों के मुताबिक, पिछले 24 घंटे में संक्रमण के कुल 13,193 मामले आए। संक्रमण से 97 और लोगों के दम तोड़ने से मृतकों की संख्या 1,56,111 हो गयी है। कुल 1,06,67,741 लोग स्वस्थ हो चुके हैं जिससे ठीक होने की दर 97. 30 प्रतिशत हो गयी है और मृत्यु दर 1.42 प्रतिशत है। देश में उपचाराधीन मरीजों की संख्या 1.5 लाख से नीचे हैं। कुल 1,39,542 मरीजों का उपचार चल रहा है, जो कि कुल मामलों का 1.27 प्रतिशत है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख और 19 दिसम्बर को एक करोड़ के पार चले गए थे। भारतीय आयुर्विज्ञान अनुसंधान परिषद (आईसीएमआर) के अनुसार, देश में 18 फरवरी तक 20,94,74,862 नमूनों की कोविड-19 संबंधी जांच की जा चुकी है। इनमें से 7,71,071 नमूनों की जांच बृहस्पतिवार को की गई। तेलंगाना में कोरोना वायरस के 165 नए मामले तेलंगाना में कोविड-19 के 165 नए मामने सामने आने के साथ ही राज्य में कोरोना वायरस के संक्रमण के कुल मामले 2.97 लाख से अधिक हो गए, वहीं एक संक्रमित की मौत होने से मृतक संख्या बढ़कर 1,623 पर पहुंच गई। राज्य सरकार की ओर से शुक्रवार को यह जानकारी दी गई। बृहस्पतिवार रात आठ बजे तक के आंकड़ों के मुताबिक, सर्वाधिक 35 नए मामले ग्रेटर हैदराबाद नगर निकाय में सामने आए। मेडचल मल्काजगिरी में 19 मामले और रंगारेड्डी तथा करीमनगर में 13-13 नए मामले सामने आए हैं। इन आंकड़ों के मुताबिक राज्य में संक्रमण के कुल 2,97,278 मामले हैं। 149 और लोगों के संक्रमण से उबरने के बाद ठीक होने वाले लोगों की संख्या भी बढ़कर 2,93,940 पर पहुंच गई। राज्य में 1,715 मरीजों का उपचार चल रहा है। अब तक 84 लाख से अधिक नमूनों की कोविड-19 संबंधी जांच की जा चुकी है जिनमें से 23,761 नमूनों की जांच बृहस्पतिवार को की गई। राज्य में संक्रमण के कारण मरने वालों की दर 0.54 फीसदी, ठीक होने वाले लोगों की दर 98.87 फीसदी है। ठाणे में संक्रमण के 506 नये मामले, पांच लोगों की मौत ठाणे:महाराष्ट्र के ठाणे जिले में कोरोना वायरस संक्रमण के 506 नये मामले सामने आने से संक्रमितों की संख्या शुक्रवार को 2,59,125 हो गयी। एक अधिकारी ने इसकी जानकारी दी । अधिकारी ने बताया कि संक्रमण के कारण पांच और लोगों की मौत हो जाने से मृतकों की संख्या 6219 हो गयी। उन्होंने बताया कि जिले में कोविड-19 से मृत्यु दर 2.40 प्रतिशत है। उन्होंने बताया कि संक्रमण से 2,49,268 मरीज ठीक हो चुके हैं जिससे ठीक होने की दर 96.20 प्रतिशत हो गयी है। अधिकारी ने बताया कि जिले में 3638 उपचाराधीन मरीज हैं। पड़ोस के पालघर जिले में संक्रमितों की संख्या 45,603 हो गयी जबकि अब तक 1202 लोगों की मौत हुई है।